**Bevezetés a katolikus hit rendszerébe**

Tárgykód: BBNSF81800

Kurzus kód: Sob

2020. ősz

**Oktató:** Kunszabó Zoltán STL

Elérhetőség: njc.hungary@gmail.com

**Az óra időpontja:** Csütörtök, 14.15-15.45

**A tanítás módja:** Online kurzus a PPKE MS Teams felületén

**Tematika:**

A félév során a mai gondolkodó ember kérdésfeltevései alapján szeretnénk válaszokat keresni létezésünk alapvető problémáira. Az emberi lét alapvető tapasztalataiból kiindulva a zsidó-keresztény kinyilatkoztatás fényében vesszük sorra a történelem értelmére, az erkölcs eredetére, az Isten megismerhetőségére, az Egyház mibenlétére és küldetésére vonatkozó kérdéseket. Közben különös figyelmet fordítunk arra, hogy kitekintsünk más megközelítések érveire, s hogy szabatosan meghatározzuk azokat a teológiai-kulturális fogalmakat, amelyek ismerete nélkül lehetetlen megérteni a keresztény civilizáció kulturális örökségét. Heti bontásban:

1. **A lét titkára kérdező ember**

Értelmes természetéből fakadóan az ember rákérdez létezése okára és céljára. Izgalmas intellektuális kutatómunka áll előttünk! Miért vagyok? De általános értelemben azonnal fel kell tennünk a filozófia alapkérdését: Miért van valami egyáltalán? Miért nem a semmi „van”? Az első órán a lét kérdésével foglalkozunk, azt tudakolva, hogy mit mondanak az ókori filozófia nagyjai és a keresztény bölcselők a mindannyiunk létezését megelőző Lét természetéről, tulajdonságairól, és a hozzá fűződő viszonyunkról.

1. **A kozmosz és az élővilág eredete és rendezettsége**

A Lét titkainak vizsgálata után most az anyagi világ, az élővilág titkait szemléljük. Az ősrobbanás elméletének elterjedése óta vége az öröktől fogva létező anyagi világ mítoszának. A világegyetemnek kezdete van, ahogyan a Szentírás tanúsítja. A létszintek közötti lépésekre (élő -- élettelen; öntudatlan élőlény -- öntudattal bíró élőlény stb.) nem adnak kielégítő magyarázatot az Isten nélküli evolúció tanításai. Az élet anti-entrópia, megindulásához isteni *in-formációra* van szükség. Az előbbiek fényében vajon mondhatjuk-e, hogy létezésünk értelmetlen és gazdátlan? Egy olyan világban, amelynek természeti törvényei tökéletesen leírhatóak a matematika emberi nyelvén?

1. **Az emberi megismerés alapja: a létről és a létezésemről való tudás**

Immanuel Kant az érzékelhető valóságot leírva a következő megállapítást teszi: „Két dolog van, ami ámulatba ejt, a csillagos ég fölöttem, és az erkölcsi törvény bennem!” A „csillagos égről” már beszéltünk. De izgalmas megállapítás, hogy Kant magában az emberben objektív és egyetemes tartalomra lel. A szcientista empirizmus korában fel kell ismernünk a nem mérhető, mégis objektív és egyetemes valóságra való érzékenységünket. Minden tudás alapja a lét, és benne saját létezésünk érzékelése. Az ember az, akiben maga a Lét tárul fel és beszél! (Heidegger)

1. **Emberségünk, mint istenérv (az antropológiai istenérvek)**

Az ember olyan lény, amely nem elegendő önmagának: megismerési vágya, boldogságvágya, akarata kiterjesztésének vágya végtelen. Ezek akkor is a legfőbb „jóra” irányulnak, ha az ember még nem ismeri ennek a jónak a mibenlétét. Az ember erkölcsi lény, tud jóról és rosszról, lelkiismerete által érintkezik is az objektív igazsággal. Az ember személy, mert Isten hasonlóságára teremtett lény: nem pusztán tulajdonságainak összege (vagyis individum), értékét és méltóságát önmagában hordozza, sohasem eszköz, mindig cél!

1. **A vallás jelensége a történelemben. Megtalálható-e az igaz vallás?**

A homo sapiens történelmi megjelenése hajnalától keresi a kapcsolatot a természetfeletti valósággal. A hit olyan valóság, ami emberré teszi. A történelem minden nagy kultúrája a kultuszból, egy-egy nagy vallási rendszerből fakad, kivéve azt, amiben ma élünk, a felvilágosodás és a posztmodern mesgyéjén. De vajon élhető és túlélhető-e ez a kísérlet? A vallások piacán nagy a kínálat, nehéz kiigazodni, noha a mai világvallásokat egyszerűen két csoportra oszthatjuk: az örök világtörvény vallásaira (távol-kelet) és az ábrahámi monoteista vallásokra (judaizmus, kereszténység, iszlám). Mi, keresztények úgy tartjuk, hogy a zsidó-keresztény kinyilatkoztatás írja le a legkomplexebb és történetileg is leghitelesebb módon Istennek az emberre vonatkozó üdvözítő terveit, s hogy Jézus Krisztusban nyilatkoztatta ki önmagát a legteljesebben.

1. **A történeti istenkinyilatkoztatás lépései a Szentírásban**

Isten fokozatosan nyilatkoztatta ki önmagát a történelemben, találkozások és szövetségkötések által. Mindezek írásos dokumentuma, lenyomata a Szentírás, amely „Istentől lehelt”, Istentől ihletett: tévedésmentesen közvetíti mindazt, amit szükséges tudnunk az üdvösséghez. Az ember a történelem hajnalán elszakadt Istentől: megváltásra és gyógyulásra szorul. Az üdvösségtörténet nem más, mint az Atyához visszavezető út Jézus Krisztus által.

1. **A Messiásra vonatkozó próféciák az Ószövetségben**

Már a Biblia első öt könyvében, a Tórában több jövendölés található az Asszony szülöttéről, aki majd legyőzi a sátánt. A Noéval és Ábrahámmal kötött szövetségben egyre gazdagabban tárul fel Isten üdvözítő akarata. A Mózes-i önkinyilatkoztatás és törvényadás áttörést hoz Isten megismerésében. A királyi Messiás ígérete, aki Dávid fia, a Biblia történeti könyveiben jelenik meg, s a zsoltárokban, valamint a prófétai írásokban ölt konkrét alakot. A csúcspont Dániel kinyilatkoztatása az Emberfiáról és Izajás elbeszélése Jahve szenvedő szolgájáról. Mintegy háromszáz ószövetségi prófécia teljesedett be Jézus életében, ebből huszonkilenc a halála napján.

1. **Jézus Krisztus, a kinyilatkoztatás teljessége**

A kortársak számára a sok prófécia ellenére mégsem egyszerű Jézus személyében felismerni a Messiást, olyan sokféle messiási koncepciót ötvöz, méghozzá sajátos formában. A korai Egyház leginkább a feltámadás és az első pünkösd (a Szentlélek eljövetele) hatására érti meg a Megváltó művét és személyét. Az Evangéliumokból, valamint a Szent Pál-i és János-i korpuszból bontakozik ki Isten és ember egyesülésének, a személy és az emberiség újjászületésének nagy koncepciója. Az Egyháznak négy évszádra van szüksége, hogy egyetemes zsinatok sorozatán át meghatározza a Fiú helyét a Szentháromságban, valamint Jézus istenségének és emberségének viszonyát. Ezekre a kérdésekre mi a Nícea-konstantinápolyi Hitvallás vizsgálata által tekintünk rá. Jézus misztériuma kimeríthetetlen, személye mégis mindig megközelíthető minden kor minden embere számára.

1. **A Szentháromság-Isten titka**

A trinitárius monoteizmus egyedi és semmihez nem hasonlítható jelenség az emberiség szellemtörténetében. Nem egyszerű monoteizmus! A közösségi és hierarchikus elv egyszerre van jelen benne, ráadásul természetéből fakadóan nyitott arra, hogy az embert és rajta keresztül a kozmoszt is felvegye ebbe a közösségbe. Anélkül persze, hogy a teremtmény és a Teremtő közötti létrendbeli különbség eltűnne. A katolikus Szentháromság-modell, ha áttételesen is, de meghatározta az európai társadalomfejlődés irányát. (A Nícea-konstantinápolyi hitvallás további vizsgálata.)

1. **Az Egyház természete és küldetése a történelemben**

Az Egyház Krisztus titokzatos Testeként, a Fővel való egységben folytatja a földön Jézus Krisztus szolgálatát, az üdvözítés és megszentelés művét. A missziós parancs arra irányul, hogy az evangélium hirdetése által egyesítse Krisztusban az emberiséget. Az Egyház legmélyebb identitása szerint *egy, szent, katolikus és apostoli*, Krisztus szándéka értelmében, aki Péterre alapította, ma is apostoli vezetés alatt áll. Őrzi a hitletétemény örök igazságait, miközben egyre mélyebben megérti, és az adott kor körülményeihez alkalmazkodva tanítja azokat.

1. **A kegyelem forrásai, az Egyház szentségei**

A feltámadott, élő Jézus nagyon sokféleképpen közöttünk maradt, jelenlétét a Szentlélek által tapasztaljuk. A Jézus által rendelt szentségek különleges kegyelmi csatornák, amelyeken keresztül Jézus élete áramlik belénk, hogy erősítsék a Vele való egységet (beavató szentségek), hogy gyógyulást hozzanak bűnöktől sebzett lelkünknek és megtört testünknek (gyógyítás szentségei), valamint hogy közösségi módon felépítsék Krisztus Testét (közösségalkotás szentségei).

1. **Az Egyház liturgiája, az egyházi év**

Az Egyházban Jézus Krisztus által az Atyához megyünk a Szentlélek erejében. Mindig Jézus van a középpontban, benne és általa imádjuk az Atyát. A liturgia a hívő nép szüntelen istentiszteletét, Istenhez fordulását jelenti, miközben – szintén Jézus által – bőségesen részesül Isten kegyelméből. Az egyházi év nem más, mint Jézus életének újraélése, melynek során tanulunk a Mestertől, és táplálkozunk mindazokból a kegyelmekből, amelyekben születése, élete, halála, feltámadása, mennybemeneteléig és a Szentlélek elküldéséig.

**Kötelező irodalom:**

Tanári jegyzet (a félév elején online formában közzétéve)

Szuromi Szabolcs Anzelm, *Bevezetés a katolikus hit rendszerébe*, Szent István Társulat, Budapest 2008.

Székely János, *A hit kapuja*, Szent István Társulat, Budapest 2016.

**Ajánlott irodalom:**

*Biblia, Ószövetségi és Újszövetségi Szentírás,* Szent István Társulat, Budapest 2005.

*A katolikus Egyház katekizmusa,* Szent István Társulat, Budapest 2008.

*A II. Vatikáni Zsinat dokumentumai,* Szent István Társulat, Budapest 2007.

Francis S. Collins, *Isten ábécéje*, Akadémiai Kiadó, Budapest 2018.

Joseph Ratzinger, *A Názáreti Jézus I-II.*, Szent István Társulat, Budapest 2011.

Kránitz Mihály, *Alapvető hittan,* Szent István Társulat, Budapest 2015.

Robert Sarah – Nicholas Diat, *Isten vagy a semmi,* Szent István Társulat, Budapest 2015.

**A számonkérés módja:** Írásbeli vizsga (személyesen vagy online formában). Évközi beszámolók vagy beadandók nem lesznek.